

Vida submarina

# Introducció a l'objectiu "ODS 14 - Vida submarina"

### Utilitza aquesta guia per presentar l'objectiu global "ODS 14, Vida submarina"



**Què és l'Objectiu Global "ODS 14: Vida Submarina"?**

L'Objectiu de Desenvolupament Sostenible "ODS 14: Vida Submarina" és un dels 17 Objectius de Desenvolupament Sostenible establerts per les Nacions Unides el 2015. [Pots obtenir més informació sobre els Objectius a la nostra guia.](https://microbit.org/projects/do-your-bit/global-goals/introducing-the-global-goals/) Uns oceans i mars sanejats són essencials per a la nostra existència. Cobreixen el 70 % del nostre planeta i depenem d'ells per obtenir menjar, energia i aigua. Tot i això, hem degradat molt aquests valuosos recursos.

L'objectiu 14 inclou fites com ara:

* Reduir la contaminació dels mars
* Controlar la pesca il·legal, la sobre explotació i altres pràctiques de pesca destructives promulgant lleis
* Minimitzar i afrontar l'impacte de l'acidificació dels oceans
* Conservar almenys el 10 % de la costa i de les zones marines

### Activitats

A continuació es mostren algunes idees per ajudar els vostres estudiants a desenvolupar l'objectiu 14. Funcionen com a activitats autònomes o en seqüència com un pla de lliçó complet.

# Activitat 1: Reflexió sobre els oceans

### En aquesta activitat, els estudiants reflexionaran sobre allò que saben dels oceans i les amenaces que els aguaiten.

### Durada - 10 minuts

Visiona el vídeo de sota amb els teus estudiants.

<https://www.youtube.com/watch?v=epQHFPvqWHY>

Després d'haver-lo vist, debateu:

* Com et sens en veure la situació dels oceans?
* Has après alguna cosa sobre els problemes que els amenacen?
* Algun d'ells afecta el teu dia a dia?



# Activitat 2: El nostre impacte sobre els oceans

### En aquesta activitat, els estudiants crearan un mapa mental per a explorar els problemes a què s'enfronten els nostres oceans

**Durada - 15 minuts**

* En grups reduïts, demaneu als alumnes que enumerin tants problemes que amenacen els oceans com se'ls acudeixin.
* Les respostes podrien estar relacionades amb: contaminació p. ex. clavegueram, productes químics i plàstics; aigües escalfades; increment de l'acidesa a causa de les emissions de carboni; pesca excessiva; danys a la vida marítima; decoloració del corall; destrucció de l´ecosistema.
* Ara és el moment de fer un mapa mental- un diagrama per organitzar visualment la informació.
	+ Anota tots els problemes esmentats en post-its o paperets similars i agrupa els problemes que estiguin relacionats en un plafó o en un full de paper gran.
	+ Escriu en uns altres post-it com afecten aquests problemes a la teva comunitat i tot el món, i afegeix-los al mapa mental. Reflexiona també sobre les causes.
	+ Ara introdueix l'Objectiu Global 14: Vida Submarina utilitzant la definició anterior. El vostre mapa mental hauria de representar els problemes relacionats amb aquest objectiu. Us n'heu oblidat cap?



# Activitat 3: Per què els oceans són importants

### En aquesta activitat escrita, es proposarà als estudiants que reflexionin sobre els inconvenients que pateixen els humans quan malmeten la vida submarina.

**Durada - 25 minuts**

## Introducció

Els estudiants escriuran un diari des de la perspectiva d'algú que està experimentant un problema relacionat amb el mar o l'oceà. Podrien triar problemes de la llista de l'activitat 2- i després pensar qui es veuria més afectat per aquest problema.

A continuació es presenten alguns exemples:

* Un petit pescador al Senegal. La seva comunitat ha confiat durant anys en la pesca sostenible per obtenir aliments i ingressos, però cada cop capturen menys peix a causa de la pesca a escala industrial a la mateixa zona.
* Un nen que viu a prop de la platja de Kamilo, situada a l'extrem sud-est de l'illa gran de Hawaii, un dels llocs més contaminats per plàstics de la Terra.
* Un biòleg marí a Austràlia que estudia els esculls de corall i organitza viatges de submarinisme perquè els turistes visitin la Gran Barrera de Corall. En els últims 20 anys ha vist com tota la zona és amenaçada.
* Un surfista a Cornualla, Regne Unit. De vegades no és segur navegar perquè les aigües residuals es bombegen directament al mar des de la terra.

Abans de començar, descarregueu la [graella dels ODS Objectius de Desenvolupament Sostenible (Global Goals)](https://globalgoals.cdn.prismic.io/globalgoals/469f6f2b-1b77-4dcb-a624-cd41e4a67088_the-global-goals-grid.zip) per identificar tots els Objectius afectats per aquest problema. Per exemple, poden dependre de l'oceà per menjar - Objectiu 2: Fam Zero - o per obtenir ingressos - Objectiu 8: Treball digne i creixement econòmic. Això ajudarà els estudiants a pensar en els efectes més generals del problema.

## Redacció del diari

Ara demana als estudiants que, durant 10 -15 minuts, escriguin un fragment del diari d'aquestes persones.

* Quin és el problema que han d'afrontar i quina és la causa?
* Quin efecte té sobre ells i la seva comunitat?
* Com era la situació en el passat i quina és la situació ara?
* Com se senten al respecte?
* Què poden veure, olorar, escoltar, tocar i tastar?
* Quines són les seves preocupacions pel futur? Què passa amb les seves esperances?
* Estan prenent alguna acció per aturar el problema? Què necessiten?

## Reflexió

Quan els alumnes hagin acabat, demana'ls que comparteixin en grup el que han escrit i les seves reflexions.